АҞӘА, мшаԥы 26 – Sputnik, Бадраҟ Аҩӡба. Ешыра аԥаҩ иаҿҟьаз ахаҵа ихдырра ааит, ареанимациаҟынтәи анеирохирургиа аҟәшахьы диаргеит ҳәа Sputnik иазеиҭалҳәеит иара дызхәышәтәуа аҳақьым, анеирохирург Есма Џьопуаԥҳа.
"Ахәышәтәырҭахь данааргаз иҭагылазаашьа бааԥсын, ааха ӷәӷәақәа иман. Апациент ихшыбаҩ ҵысит, ихыбаҩ ҭаҟәаҟәан. Уи адагьы ихаҿыбаҩқәа жәпакы ԥҵәан, игәышҵатә баҩы ааха аман. Ааха рыман ирыԥҳақәа, игәы. Аҩнуҵҟатә ааха рыман иҷаҷақәа, ирҳәарах", - ҳәа лҳәоит аҳақьым.
Уажәы апациент иҭагылазаашьа бжьаратәла ихьанҭаны ишьоуп, агәаҭарацҵақәа дырхыжьтәуп ҳәа лҳәеит лара.
"Иԥсҭазаара ашәарҭа иҭагылам. Сиацәажәон. Ахҭыс ҟалаанӡатәи игәалашәара еицакым. Иҳәеит ишигәалашәо астол аҿы иҩызцәа дрыланы дыштәаз. Данкаҳа ашьҭахьтәи игәалашәара ԥкуп – аретроградтә амнезиа имоуп, акгьы игәалашәом", - ҳәа лҳәеит аҳақьым.
Иара ицыз ишырҳәаз ала, дахьынҭыҵыз, дықәҵәраан аладара хланҵы дҭалеит.
Амашәыр ҟалеит ҳәа Аԥсны аҭагылазаашьақәа аминистррахь адырра ҟаҵан асааҭ 16:36 минуҭ рзы. Ахҭыс ахьыҟалаз аҭыԥ ахь хара имгакәа идәықәҵан ашьхеиқәырхаратә гәыԥи Аԥсны АҶА амедицинатә усбарҭа аусзуҩцәеи.
Ааха зауз ахаҵа раԥхьатәи амедицинатә цхыраара иҭан. Иара асакасала дылбааргеит ареспубликатә мҩаду аҟынӡа, анаҩсан Ареспубликатә хәышәтәырҭахь днаргеит.
Аԥсны АҶА агәҽанҵара ҟарҵоит аԥсабараҿ апикникқәа рымҩаԥгараан агәаҽанызаара аадырԥшларц.